《襄州大悲像》
宋代·李复

宝伽如来出海山，隐身自画如来像。
三日开门孤鹤飞，满壁晬容现殊相。
一首千臂眼在手，一一手执各异状。
日月山岳星宿明，钟鼓磬铎琴筑响。
予戟戈剑利兵锋，瓶钵螺巾宝锡杖。
左右上下满大千，应机妙用不可量。
金光宛转遍沙界，亿万人天尽回向。
昔闻如来发洪誓，慧目无边破诸妄。
我今祝愿果初心，销灭含生多劫障。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。